Aki ja Heli Palsanmäki kertovat Facebookissa palauttaneensa Business Finlandilta saamansa tukirahat.

Heli ja Aki Palsanmäki kertovat palauttavansa saamansa 100 000 euron tukirahat. Fanni Parma

Valtion rahoitusyhtiö Business Finland myönsi Huutokauppakeisari-tv-ohjelmasta tutulle Hirvaskankaan Kauppahuoneelle tukea koronakriisin hoitoon noin 100 000 euroa. Nyt Aki ja Heli Palsanmäki kertovat palauttavansa koko tukisumman siksi, että he ovat saaneet niin paljon negatiivista palautetta saamaansa tukisummaan liittyen.

Palsanmäet julkaisivat asiaan liittyen Facebook-päivityksen, jossa he kertovat mittansa tulleen täyteen aiheen suhteen. Tämän vuoksi he kertovat palauttaneensa tukisumman Business Finlandille.

– Nyt tuli meidän mitta täyteen! Jos meidän henkeä ruvetaan uhkailemaan ja talomme uhataan polttaa. Niin raja meni siinä! Palautimme 100 000 euron tuen Business Finlandille, he kirjoittavat tuoreessa Facebook-päivityksessään.

Pariskunta kertoo henkisen paineen asian suhteen kasvaneen niin kovaksi, että he eivät pysty tässä tilanteessa tekemään järkeviä ratkaisuja tukirahan hyödyntämisessä.

– Tässä paineessa ei pysty tekemään järkeviä ratkaisuja yrityksen kehittämiseen. Joka ei ole pelkkä nettisivujen päivitys! Mutta bisnesideaamme emme avaa kenellekään enempää! Olemme tehneet kaikista uhkailuista rikosilmoituksen Ihmisiä olemme mekin vaikka olemme yrittäjiä! he summaavat päivityksessään.

Kuvakaappaus: Facebook

Iltalehteen yhteyttä ottaneet lukijat ovat ihmetelleet, miksi juuri vakavarainen ja suosittu Palsanmäen huutokauppa tarvitsee 100 000 euron tukirahoja. Aki Palsanmäki kertoi viime viikolla Iltalehdelle, että tuki myönnettiin liiketoiminnan kehittämiseen muuttuneessa tilanteessa, ja rahat on tarkoitus käyttää nettihuutokaupan kehittämiseen.

– Jos tämä koronaepidemia jatkuu vaikka vuoden, toimintaa on pakko kehittää, tai menemme konkurssiin. Sitä en missään nimessä halua, Palsanmäki kommentoi viime viikolla.

Business Finland on tehnyt tuhansia myönteisiä tukipäätöksiä liittyen koronakriisin hoitoon. Rahoitusta on myönnetty 21. huhtikuuta mennessä jo yli 200 miljoonalla eurolla. Tuensaajien joukossa on myös julkisuudesta tunnettujen henkilöiden yrityksiä.